Antallet af taxaer foran de nordjyske sygehuse er steget markant de seneste to år. Fra 2008 til 2010 steg regionens udgifter til patienter, som kører i taxa til sygehuset med mere end 25 procent. I 2010 lød regningen på 62 millioner kroner. Det er en aftale mellem regionen og NT som styrer taxa-transporten af patienterne, men nu vil regionsrådsformand Ulla Astman kigge nærmere på planlægningen. - Jeg vil meget gerne tage en nærmere drøftelse og analyse af, hvorvidt det foregår så hensigtsmæssigt, som det kan. Vi, i regionen, har jo ingen som helst interesse i at spilde vores og borgernes penge. De skal bruges mest effektivt, siger regionrådsformand Ulla Astman til DR Nordjylland.

Referat:
Region Nordjylland brugte 62 millioner kroner på fri befordring i 2010. En stigning på 25 procent siden 2008, skriver P4 Nordjylland.